b'\n_START_ARTICLE_\nPerna\n_START_PARAGRAPH_\nPerna (lat. lien) on pehme\xc3\xa4, tummanpunainen, pavun muotoinen ja nyrkin kokoinen imukudoksesta koostuva elin l\xc3\xa4hes kaikilla selk\xc3\xa4rankaisilla. Ihmisell\xc3\xa4 se on v\xc3\xa4rilt\xc3\xa4\xc3\xa4n ruskehtava ja sijaitsee vatsaontelon yl\xc3\xa4osassa vasemmalla puolella alimman kylkikaaren suojassa._NEWLINE_Rakenteeltaan perna on kuin suuri imusolmuke ja toimiikin p\xc3\xa4\xc3\xa4asiassa veren suodattimena. Perna ei ole elint\xc3\xa4rke\xc3\xa4 elin, mutta se osallistuu kehon immuunipuolustukseen.\n_START_SECTION_\nPernan rakenne\n_START_PARAGRAPH_\nPernaa ymp\xc3\xa4r\xc3\xb6i hauras sidekudoskotelo, ja lis\xc3\xa4ksi sidekudosta on my\xc3\xb6s sen sis\xc3\xa4ll\xc3\xa4. Pernan koveralla puolella on pernan portti, josta verisuonet kulkevat pernaan ja sielt\xc3\xa4 pois. Perna koostuu sek\xc3\xa4 valkoisesta ett\xc3\xa4 punaisesta ytimest\xc3\xa4. Valkoinen ydin on tavallista imukudosta, jota on etenkin pernan valtimoiden ymp\xc3\xa4rill\xc3\xa4. Valkoista ydint\xc3\xa4 on my\xc3\xb6s erillisin\xc3\xa4 ker\xc3\xa4sin\xc3\xa4. Punaista ydint\xc3\xa4 on puolestaan laskimoiden ymp\xc3\xa4rill\xc3\xa4, ja siin\xc3\xa4 on kaikkia  veren soluja, mutta erityisen paljon siin\xc3\xa4 on makrofageja.\n_START_SECTION_\nPernan teht\xc3\xa4v\xc3\xa4t\n_START_PARAGRAPH_\nValkoisen ytimen ker\xc3\xa4set toimivat imusolujen muodostumispaikkana. Lis\xc3\xa4ksi valkoisessa ytimess\xc3\xa4 muodostuu vasta-aineita. Punainen ydin puolestaan suodattaa verta ja hajottaa veren vanhoja ja vaurioituneita punasoluja. Lis\xc3\xa4ksi noin puolet kehon monosyyteist\xc3\xa4 on varastoituneena punaiseen ytimeen. Perna my\xc3\xb6s varastoi verta ja kierr\xc3\xa4tt\xc3\xa4\xc3\xa4 rautaa._NEWLINE_Perna ei ole aikuiselle elint\xc3\xa4rke\xc3\xa4 elin, sill\xc3\xa4 jos se poistetaan, muut elimet ottavat sen teht\xc3\xa4v\xc3\xa4t, ja joiltakin ihmisilt\xc3\xa4 perna puuttuu synnynn\xc3\xa4isesti. Poistosta kuitenkin voi seurata suurempi alttius mikrobitartunnoille, koska pernassa tapahtuu paljon immuunipuolustusta._NEWLINE_Siki\xc3\xb6kaudella perna toimii yhdess\xc3\xa4 maksan kanssa verisolujen muodostumispaikkana.\n_START_SECTION_\nPernaan liittyv\xc3\xa4t sairaudet\n_START_PARAGRAPH_\nPernan synnynn\xc3\xa4ist\xc3\xa4 tai my\xc3\xb6hemmin leikkauksella aiheutettua puuttumista kutsutaan aspleniaksi. Pernan sairaalloista laajenemista taas kutsutaan splenomegaliaksi. Se on ominaista useille sairauksille ja se voi olla esimerkiksi malarian yksi oire. Suurentunut perna voi tuntua kylkikaarien alapuolella. Hepatosplenomegaliassa pernan lis\xc3\xa4ksi maksa on ep\xc3\xa4tavallisen suuri.'